b'\n_START_ARTICLE_\nVodi\xc5\xa1ka Johanca\n_START_SECTION_\n\xc5\xbdivljenjepis\n_START_PARAGRAPH_\nRodila se je v revni dru\xc5\xbeini in \xc5\xbee zgodaj osirotela, saj ji je najprej umrl o\xc4\x8de, pri 18 letih pa \xc5\xa1e mati. Po smrti matere je zanjo in za njene tri sestre ter brata poskrbel doma\xc4\x8di \xc5\xbeupnik Simon \xc5\xbdu\xc5\xbeek, ki je Johanco leta 1905 poslal v samostan benediktink na Reko, kjer ji je priskrbel slu\xc5\xbebo dekle in v isti samostan poslal tudi dve njeni sestri in brata. Johanca si je \xc5\xbeelela vstopiti v samostan, vendar so jo redovnice zavrnile. Na Reki ji je cirku\xc5\xa1ki artist, s katerim je imela razmerje, pokazal trik s svinjskim mehurjem, napolnjenim z \xc5\xbeivalsko krvjo. Da bi izsilila vstop v samostan, se je odlo\xc4\x8dila uprizarjati la\xc5\xbene \xc4\x8dude\xc5\xbee krvavenja, s katerimi je pri\xc4\x8dela 13. aprila 1909. Ko so nune spregledale njeno prevaro, je morala zapustiti samostan, o tem pa je bil obve\xc5\xa1\xc4\x8den tudi ljubljanski \xc5\xa1kof Anton Bonaventura Jegli\xc4\x8d. Iz Reke so je naposled pregnale civilne oblasti._NEWLINE_Johanca se je tako leta 1913 zatekla v doma\xc4\x8de Vodice, kjer je leta 1913 poskrbela za veliko senzacijo, saj naj bi videla kip, ki to\xc4\x8di krvave solze, krvave sledi pa so se nato pojavile tudi na njenem telesu. Verniki so trumoma drli tja, da bi videli to \xc4\x8dudo. Domnevni \xc4\x8dude\xc5\xbei so se kon\xc4\x8dali 5. septembra 1913, ko je sumni\xc4\x8davi salezijanski duhovnik Josip Valjavec iz Rakovnika med seanso potegnil z nje rjuho, pri \xc4\x8demer je pokazalo, da gre za prevaro: Johanca si je po telesu napeljala tanke cevi, po katerih je curljala tele\xc4\x8dja kri, ki jo je dobila pri va\xc5\xa1kem mesarju Ivanu Ko\xc5\xa1irju. 12. septembra je \xc4\x8dasopis Slovenski narod razkril njeno prevaro, zaradi \xc4\x8desar je bila dele\xc5\xbena zasmehovanja. Sledil je sodni proces, na katerem je krivdo delno priznala in povedala tudi, da je vedela za Magdaleno Gornik in posnemala njena videnja. Obsojena je bila na deset mesecev zapora._NEWLINE_Leta 1919 si je na\xc5\xa1la delo kot dekla na kmetiji v Ljubljani. Ob spravilu sena se je z zarjavelimi vilami zbodla v nogo. Umrla je zaradi tetanusa \xe2\x80\x93 zastrupitve krvi. Njeno truplo so po vsej verjetnosti uporabili v medicinske namene._NEWLINE_\xc5\xa0e danes je izraz \xc2\xbbvodi\xc5\xa1ka Johanca\xc2\xab\xc2\xa0izraz za prevaranta.'